Dohoda 
medzi vládou Slovenskej republiky 
a vládou Moldavskej republiky 
o obchodnej a hospodárskej spolupráci

	Vláda Slovenskej republiky a Vláda Moldavskej republiky (ďalej len „zmluvné strany“),

v snahe rozšíriť vzájomné obchodné a hospodárske vzťahy na princípoch rovnosti a vzájomnej výhodnosti, v súlade s vnútroštátnymi právnymi predpismi štátov zmluvných strán a pravidlami medzinárodného práva,

	 s prihliadnutím na zmeny, ku ktorým dochádza v hospodárstve oboch štátov,

	sa dohodli takto:

Článok 1

	(1) Zmluvné strany budú podporovať rozvoj vzájomného obchodu a hospodárskej spolupráce, s cieľom rozšíriť vzájomnú výmenu tovaru a rozšíriť rozsah navzájom poskytovaných služieb. 

	(2) Zmluvné strany sa dohodli prijímať všetky nevyhnutné opatrenia na zabezpečenie, podporu a stimulovanie rôznych foriem obchodnej a hospodárskej spolupráce, v súlade s vnútroštátnymi právnymi predpismi oboch štátov a v súlade so všeobecne uznávanými pravidlami a zásadami Svetovej obchodnej organizácie (WTO).

Článok 2

	(1) Zmluvné strany si v oblasti dovozu a vývozu a služieb, pochádzajúcich zo štátov oboch zmluvných strán, poskytnú navzájom doložku najvyšších výhod.

	(2) Tieto ustanovenia sa nevzťahujú na výhody, úľavy a výnimky, ktoré zmluvné strany poskytli, alebo poskytnú:
a) susediacim krajinám, ktorých cieľom je pomoc alebo podpora cezhraničného obchodu,
b) krajinám, ktoré patria do colnej únie alebo oblasti voľného obchodu, ktorej členom je ktorákoľvek zmluvná strana.

Článok 3

	(1) Dovoz a vývoz tovaru a služieb sa realizuje v súlade s ustanoveniami tejto dohody, s vnútroštátnymi právnymi predpismi platnými v štátoch zmluvných strán, s medzinárodným právom a podľa dohôd uzavretých medzi fyzickými osobami a právnickými osobami štátov oboch zmluvných strán.
	(2)  Ani jedna zo zmluvných strán nezodpovedá za pohľadávky alebo škody fyzických osôb alebo  právnických osôb, ktoré vyplynú z takýchto dohôd.

Článok 4

	Zmluvné strany si budú navzájom napomáhať pri rozvoji spolupráce medzi  fyzickými osobami a  právnickými osobami oboch štátov v oblasti priemyslu, poľnohospodárstva, energetiky, vo výskume a využití prírodných zdrojov, v stavebníctve, doprave a v telekomunikáciách, pri implementácii spoločných kapitálových investičných projektov v oblastiach spoločného záujmu, vrátane spolupráce s tretími krajinami.

Článok 5

	(1) Každá zmluvná strana má právo žiadať, aby príslušný orgán vyvážajúceho štátu v súlade s vnútroštátnymi právnymi predpismi daného štátu vystavil „osvedčenie o pôvode“ tovaru, vyvážaného medzi štátmi.

	(2) Dovozné a vývozné licencie sa udelia v súlade s vnútroštátnymi právnymi predpismi štátov pre tie komodity a služby, pre ktoré sa takéto licencie vyžadujú. Dovozné a vývozné licencie sa udelia za podmienok, ktoré nie sú menej výhodné ako sa poskytujú akémukoľvek subjektu z tretej krajiny a sú v súlade s ustanoveniami článku 2.

Článok 6

	Zmluvné strany, v súlade s ich vnútroštátnymi právnymi predpismi platnými v oboch štátoch, oslobodia od colných, daňových a iných poplatkov nasledujúci dovážaný a vyvážaný tovar:

a)	vzorky a reklamný materiál bez obchodnej hodnoty,
b)	tovar určený pre veľtrhy a výstavy, vrátane tovaru, ktorý si zmluvné strany navzájom vymenia v súlade s povolením na dočasné použitie tovaru v súlade s platnými vnútroštátnymi právnymi predpismi v prípade, že tento nie je určený do voľného obehu.

Článok 7

	(1) Prevody platieb na základe tejto dohody sa uskutočnia vo voľne zameniteľných menách v súlade s  vnútroštátnymi právnymi predpismi, platnými v štátoch oboch zmluvných strán a v súlade s medzinárodným právom. 

Článok  8 

	Všetky spory, ku ktorým by došlo pri výklade alebo vykonávaní tejto dohody sa budú riešiť konzultáciami a vzájomnými rokovaniami medzi zmluvnými stranami. Ak sa nedosiahne dohoda, spory budú riešené spôsobmi uznávanými medzinárodným právom. 

Článok 9

	Dohodu možno zmeniť alebo doplniť písomne, na základe vzájomného súhlasu oboch zmluvných strán.

Článok 10

(1) Táto dohoda podlieha schváleniu v súlade s vnútroštátnymi právnymi predpismi zmluvných strán a nadobudne platnosť 60 dní po dni doručenia nóty o tomto vnútroštátnom schválení.

	(2) Dňom nadobudnutia platnosti tejto dohody bude vo vzájomných vzťahoch Slovenskej republiky a Moldavskej republiky ukončená platnosť Dohody medzi vládou Českej a Slovenskej federatívnej republiky a vládou Moldavskej republiky o obchodno-hospodárskych vzťahoch a vedecko-technickej spolupráci, podpísanej dňa 20. júna 1992 v Prahe.  
 
(3) Táto dohoda sa uzaviera na dobu neurčitú. Každá zo zmluvných strán môže dohodu písomne vypovedať. Platnosť dohody skončí šesť mesiacov odo dňa doručenia oznámenia o výpovedi druhej zmluvnej strane.

	(4) Plnenie záväzkov na základe tejto dohody, ktoré ku dňu jej zániku nebudú dokončené, sa budú riadiť jej ustanoveniami až do ich úplného splnenia.

	Dané v ................................... dňa .........................2002 v dvoch pôvodných vyhotoveniach, každé v slovenskom, moldavskom a anglickom jazyku. V prípade rozdielnosti výkladu  je rozhodujúce znenie v anglickom jazyku.

        Za vládu Slovenskej republiky		Za vládu Moldavskej republiky